Bix ocx Jesús tuj tnom te Jericó,
bix iyꞌxin betel tuj tnom.
Tujtzen tnom najle junxin xjal Zaqueo tbi.
Nejenelxin cye ke chmol chojentj,
bix kꞌinaxin.
Tej xiꞌnin Jesús tuj be,
e tajbexin tuꞌn toc tcyeꞌyenxin al tzunj Jesús,
pero mix e tilexin tuꞌn tnimal xjal,
bix cuma chꞌin tweꞌxin.
Juꞌ tzunj bixsen iyꞌ nejlxin tuj ajkelbil cywitz xjal,
bix e jawxin twiꞌ jun tzeeꞌ sicomoro tbi tuꞌn tcuꞌtz tcyeꞌyenxin tiiꞌn Jesús,
cuma el tniyꞌxin tiꞌj tuꞌn tex Jesús t-xeeꞌ jtzeeꞌ.
Tejtzen tcana Jesús nka t-xeeꞌ jtzeeꞌ jaaꞌ tjaxe Zaqueo,
e jaw tcyeꞌyenxin,
bix e xiꞌ tkbaꞌnxin:
—Zaqueo,
nix tcuꞌtza,
cuma il tiꞌj chin pomel posadayina tjay jaꞌlewe—tz̈ixin.
Tej tbinte Zaqueo juꞌwa,
e cuꞌtzxin tuj ajkelbil,
bix e tiikꞌxin Jesús tuj tjaxin tuya cykil tcꞌuꞌjxin.
Pero tej toc cycyeꞌyen xjal juꞌwa,
cykilcaxsen xjal e jaw yolen,
cuma yaaꞌn baꞌn tuj cywitz.
E cykba:
—Ma tzꞌocx Jesús posadayil tuj tja jun aj il—tz̈ikexin.
Mas yaj,
e cub weꞌ Zaqueo,
bix e xiꞌ tkbaꞌnxin te Kaaw cywitz xjal:
—Taat,
cxeꞌl nkꞌoꞌna jun niyꞌjan te cykilca at wuyena cye mebe,
bix cyej xjal o tzꞌel wiiꞌna pwak cye tisen alkꞌal,
cxeꞌl nkꞌoꞌna cyaja maj t-xel—tz̈ixin.
Aj ttzakꞌbeꞌn Jesús texin bix cye xjal:
—Te ja kꞌij jaꞌlewe ma clet ja xjal lu,
cuma tisen oc ke tcꞌuꞌj Abraham tiꞌ Dios,
jaxse juꞌx ma tzꞌoc ke tcꞌuꞌj ja xjal lu tiꞌ Dios.
Il tiꞌj qꞌuelel cyniꞌya tiꞌj o chin uꞌla te jyol cyej xjal o cheꞌx tzpet,
tuꞌntzen cyclet—tz̈i Jesús.